En lejlighed i Nørregade i Ranum skulle onsdag have haft nye beboere, men i stedet måtte man flytte meget hurtigt ud. - De nye beboere havde i deres indflytning fået lagt noget på komfuret og fået tændt for det, så der udbrød brand, fortæller indsatsleder Palle Olesen fra Vesthimmerland Kommunes beredskab. - De første melding vi fik var noget foruroligende. Vidner fortalte om flammer ud af vinduet, men det hele endte med at der kun skete sodskader, fortæller indsatslederen. Inden beredskabet nåede frem var alle beboere kommet ud af lejligheden og ingen personer var i fare. - De reagerede lige som de skulle, siger indsatslederen.

Opsummering:
En indflytning blev afløst af en evakuering da der gik ild i en lejlighed i Ranum.